प्रियदर्शनी शाळा, मोशी येथे सशस्त्र दलातील करिअर विषयावर मार्गदर्शन

पिंपरी-चिंचवड | प्रियदर्शनी शाळा, मोशी येथे विद्यार्थ्यांसाठी “सशस्त्र दलातील करिअर” या विषयावर प्रेरणादायी करिअर मार्गदर्शन सत्राचे आयोजन करण्यात आले. विद्यार्थ्यांमध्ये देशसेवेबद्दल जागरूकता निर्माण करणे हा या कार्यक्रमाचा मुख्य उद्देश होता.

या सत्राचे मार्गदर्शन लेफ्टनंट कर्नल (निवृत्त) श्री. समीर कुलकर्णी यांनी केले. त्यांनी भारतीय लष्कर, नौदल व हवाई दलातील विविध करिअर संधींबाबत सविस्तर माहिती दिली. सैन्य सेवेत शिस्त, समर्पण, कर्तव्यनिष्ठा आणि देशभक्तीचे महत्त्व त्यांनी प्रभावीपणे अधोरेखित केले.

हेही वाचा : तळवडे, कळस परिसरातील वीज पुरवठा सक्षमीकरणाला ‘‘बुस्टर’’

NDA, CDS, AFCAT आदी प्रवेश परीक्षांची माहिती देत तयारी कशी करावी, याबाबतही त्यांनी विद्यार्थ्यांना मार्गदर्शन केले. शारीरिक तंदुरुस्ती, नेतृत्वगुण, मानसिक कणखरता आणि सातत्य यावर त्यांनी विशेष भर दिला. आपल्या प्रत्यक्ष अनुभवांच्या माध्यमातून त्यांनी विद्यार्थ्यांना प्रेरित केले.

सत्रादरम्यान विद्यार्थ्यांनी उत्स्फूर्त सहभाग घेत अनेक प्रश्न विचारले. हे सत्र अत्यंत संवादात्मक व माहितीपूर्ण ठरले. शिक्षकवर्गानेही या उपक्रमाचे कौतुक केले. कार्यक्रमाच्या शेवटी मान्यवरांचे आभार मानण्यात आले. एकूणच हे मार्गदर्शन सत्र विद्यार्थ्यांसाठी अत्यंत प्रेरणादायी व भविष्याच्या दृष्टीने मार्गदर्शक ठरले.

“देशसेवा ही केवळ नोकरी नसून ती एक जीवनपद्धती आहे. शिस्त, समर्पण, मानसिक कणखरता आणि नेतृत्वगुण आत्मसात केल्यास कोणताही विद्यार्थी सशस्त्र दलात उज्वल कारकीर्द घडवू शकतो.”

– समीर कुलकर्णी, लेफ्टनंट कर्नल (निवृत्त) .